ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1792/98

υποβολή: Anna Karamanou (PSE) προς την Επιτροπή

(11 Ιουνίου 1998)

Θέμα: Ισότητα ευκαιριών και ασταθείς θέσεις εργασίας

Σύμφωνα με τα πρόσφατα στοιχεία ερευνών της Eurostat, η ημιαπασχόληση και οι εργασιακές σχέσεις περιορισμένης χρονικής διάρκειας κερδίζουν συνεχώς έδαφος σε σχέση με τις μόνιμες και πλήρους απασχόλησης θέσεις, σε όλες τις χώρες της Ευρωπαϊκής Ένωσης. Με βάση τα σχετικά στοιχεία, οι νέοι και οι γυναίκες είναι οι ομάδες που απασχολούνται περισσότερο στις ασταθείς και χωρίς προοπτικές εξέλιξης και οικονομικής ανεξαρτησίας θέσεις εργασίας. Ερωτάται η Επιτροπή τί μέτρα προτίθεται να λάβει προκειμένου να ανατραπεί αυτή η δυσμενής τάση που υπονομεύει την ισότητα ευκαιριών στις εργασιακές σχέσεις;

Απάντηση του κ. Flynn εκ μέρους της Επιτροπής

(3 Αυγούστου 1998)

Σύμφωνα με την έρευνα εργατικού δυναμικού, του 1996(1), το 16,3 % του συνόλου των εργαζόμενων ασκούν εργασία μερικού χρόνου. Από αυτούς, μόνο το 5,4 % είναι άνδρες, ενώ το 31,5 % είναι γυναίκες. Επομένως, η εξασφάλιση καλύτερων συνθηκών, περισσότερων δικαιωμάτων και ενός καλύτερου καθεστώτος για τους εργαζόμενους μερικού χρόνου έχει ιδιαίτερη σημασία από πλευράς ισότητας των ευκαιριών.

Η Επιτροπή θεωρεί ότι η οδηγία 97/81/ΕΚ του Συμβουλίου της 15ης Δεκεμβρίου 1997 σχετικά με τη συμφωνία-πλαίσιο για την εργασία μερικής απασχόλησης που συνήφθη από την Ένωση των Συνομοσπονδιών της Βιομηχανίας και των Εργοδοτών της Ευρώπης (UNICE), το Ευρωπαϊκό Κέντρο Δημοσίων Επιχειρήσεων (CEEP) και την Ευρωπαϊκή Συνομοσπονδία Συνδικάτων (ETUC)(2), αποτελεί ένα σημαντικό βήμα σε αυτήν την κατεύθυνση. Η συμφωνία πλαίσιο στοχεύει κατά πρώτον στην πρόληψη κάθε μορφής διάκρισης εις βάρος των εργαζόμενων μερικού χρόνου και στη βελτίωση της ποιότητας της εργασίας μερικού χρόνου και κατά δεύτερον στην προώθηση της ανάπτυξης της εργασίας μερικού χρόνου σε εθελοντική βάση και, κατ' αυτόν τον τρόπο, στην επίτευξη μιας ευέλικτης οργάνωσης του χρόνου εργασίας. Η συμφωνία απαιτεί από τα κράτη μέλη και τους κοινωνικούς εταίρους να εντοπίσουν και να περιορίσουν τα εμπόδια νομικής και διοικητικής φύσης που μπορούν να περιορίσουν τις δυνατότητες για εργασία μερικού χρόνου, όπου δε αυτό είναι δυνατόν να τα εξαλείψουν.

Οι κοινωνικοί εταίροι συμμετέχουν σήμερα σε διαπραγματεύσεις με θέμα τις συμβάσεις ορισμένου χρόνου και η Επιτροπή ελπίζει ότι θα επιτευχθεί μια συμφωνία πλαίσιο και σε αυτόν τον τομέα.

Η Επιτροπή θα ήθελε επίσης να επισημάνει στο αξιότιμο μέλος του Κοινοβουλίου τις διάφορες αποφάσεις που έχει λάβει ήδη το Ευρωπαϊκό Δικαστήριο για την απαγόρευση των διακρίσεων εις βάρος των εργαζόμενων μερικού χρόνου, όσον αφορά την αμοιβή(3) ή την προαγωγή(4).

(1) Eurostat, στατιστική - Πληθυσμός και κοινωνικές συνθήκες. 1997/8.

(2) ΕΕ L 14, 20.1.1998.

(3) Απόφαση C-457/93, Kuratorium fuer Dialyse und Nierentransplantation e.V. κατά Johanna Lewark, (1996), Συλλογή της νομολογίας, σ. Ι-243.

(4) Απόφαση C-1/95, Gerster κατά Freistaat Bayern, (1997) Συλλογή της νομολογίας, σ. Ι-5253.
ΓΡΑΠΤΗ ΕΡΩΤΗΣΗ E-1842/98

υποβολή: James Moorhouse (ELDR) προς το Συμβούλιο

(15 Ιουνίου 1998)

Θέμα: Διορισμός ειδικού εκπροσώπου για το Θιβέτ

Σε ποιό στάδιο βρίσκεται η διαδικασία διορισμού ειδικού εκπροσώπου της Ευρωπαϊκής Ένωσης για το Θιβέτ, σύμφωνα με το αίτημα του Ευρωπαϊκού Κοινοβουλίου στo ψήφισμά του της 15ης Ιανουαρίου 1998 (B-0097/98);

Aπάντηση

(28/29 Σεπτεμβρίου 1998)

Ο αξιότιμος κ. Βουλευτής γνωρίζει ασφαλώς ότι οι πρέσβεις της Τρόικας στο Πεκίνο πραγματοποίησαν αποστολή στο Θιβέτ από την 1η έως τις 10 Μαΐου 1998. Τα αποτελέσματα της αποστολής αυτής δημοσιεύθηκαν στις 19 Ιουνίου.

Επί του παρόντος το Συμβούλιο εξετάζει ποια μέτρα πρέπει να λάβει ως συνέχεια της αποστολής, αλλά δεν έχει αποφασίσει το διορισμό ειδικού εκπροσώπου για το Θιβέτ.
ΓΡΑΠΤΗ ΕΡΩΤΗΣΗ E-2084/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Χρηματοδότηση νέου δρόμου στο Πέραμα

Η περιοχή του Περάματος συνδέεται με τις γύρω περιοχές με ένα και μοναδικό δρόμο. Ο δρόμος αυτός εξυπηρετεί τις ανάγκες τις περιοχής, το πορθμείο που συνδέει τον Πειραιά με τη Σαλαμίνα, τη Ναυπηγοεπισκευαστική Ζώνη, αλλά και το νέο εμπορικό σταθμό του λιμανιού του Πειραιά, με αποτέλεσμα να υπάρχει έντονη κίνηση οχημάτων κάθε μεγέθους και κυκλοφοριακή συμφόρηση. Ο δεύτερος δρόμος, που έχει σχεδιαστεί από το 1960, θα έλυνε τα κυκλοφοριακά προβλήματα της περιοχής.

Ερωτάται η Επιτροπή εάν έχει προταθεί από την Περιφέρεια Αττικής η ένταξη του εν λόγω δρόμου στο Β' Κ.Π.Σ. Εάν όχι, υπάρχει δυνατότητα παρέμβασης από το Β' Κ.Π.Σ.;

Απάντηση της κας Wulf-Mathies εξ ονόματος της Επιτροπής

(3 Αυγούστου 1998)

Το επιχειρησιακό πρόγραμμα 1994-1999 για την περιφέρεια Αττικής δεν προβλέπει τη συγχρηματοδότηση της κατασκευής μιας νέας οδού στο Πέραμα και η περιφέρεια της Αττικής δεν έχει προτείνει το εν λόγω έργο για συγχρηματοδότηση.

Ανήκει στην αρμοδιότητα των ελληνικών αρχών να προτείνουν την κατανομή των πόρων στο ένα ή στο άλλο έργο, λαμβάνοντας υπόψη βεβαίως τα κριτήρια και τις προτεραιότητες που καθορίζονται στο επιχειρησιακό πρόγραμμα που εγκρίθηκε από την Επιτροπή.
ΓΡΑΠΤΗ ΕΡΩΤΗΣΗ E-1595/98

υποβολή: Caroline Jackson (PPE) προς την Επιτροπή

(25 Μαΐου 1998)

Θέμα: Τεχνικές προδιαγραφές για τις συσκευές ηλεκτρονικής παρακολούθησης

Υπάρχουν τεχνικές προδιαγραφές της ΕΕ για την ασφάλεια των καρδιακών βηματοδοτών σε χώρους όπου λειτουργούν συσκευές ηλεκτρονικής παρακολούθησης (π.χ. ηλεκτρονικά πινάκια ασφαλείας στα καταστήματα, συστήματα τηλεόρασης κλειστού κυκλώματος, κλπ.) και, εάν όχι, θεωρεί η Επιτροπή ότι υπάρχει ανάγκη εισαγωγής τέτοιων προδιαγραφών;

Απάντηση του κ. Bangemann εξ ονόματος της Επιτροπής

(2 Ιουλίου 1998)

Οι βηματοδότες καρδιάς που κυκλοφορούν στην ευρωπαϊκή αγορά πρέπει να πληρούν τις διατάξεις της οδηγίας 90/385/ΕΟΚ, της 20 Ιουνίου 1990, για την προσέγγιση των νομοθεσιών των κρατών μελών σχετικά με τα ενεργά εμφυτεύσιμα ιατρικά βοηθήματα(1).

Οι βασικές απαιτήσεις της οδηγίας αυτής αφορούν ειδικά την προστασία από τους κινδύνους που δημιουργεί η επίδραση λογικά αναμενόμενων περιβαλλοντικών συνθηκών και, ειδικότερα, των ηλεκτρομαγνητικών πεδίων, όπου συμπεριλαμβάνεται η ηλεκτρομαγνητική ακτινοβολία που εκπέμπεται από συσκευές ηλεκτρονικής παρακολούθησης, όπως λόγου χάριν εκείνες που χρησιμοποιούνται σε πολυκαταστήματα.

Για την υποστήριξη της εφαρμογής της ανωτέρω οδηγίας, καταρτίστηκε σχέδιο ευρωπαϊκού προτύπου για τους εμφυτεύσιμους βηματοδότες καρδιάς (pr EN45 502, που θα αντικαταστήσει το EN 50 061). Ορισμένες από τις απαιτήσεις του εν λόγω προτύπου αφορούν τη θωράκιση των βηματοδοτών κατά των εξωτερικών ηλεκτρομαγνητικών πεδίων αυτού του είδους.

Εν τούτοις, οι κίνδυνοι από την ηλεκτρομαγνητική ακτινοβολία που εκπέμπουν οι συσκευές παρακολούθησης δεν είναι δυνατόν να εξουδετερωθούν τελείως με τεχνικές απαιτήσεις μόνο για τους βηματοδότες. Για το λόγο αυτό, η οδηγία 90/385/ΕΟΚ επιβάλλει στους κατασκευαστές βηματοδοτών την υποχρέωση να παρέχουν πληροφορίες, οι οποίες πρέπει να συνοδεύουν τους βηματοδότες, σχετικά με τις προφυλάξεις που θα πρέπει να λαμβάνονται για την προστασία από τους κινδύνους των εξωτερικών ηλεκτρομαγνητικών παρεμβολών. Επιπλέον, θα πρέπει να μελετώνται επαρκή μέτρα ασφαλείας για τις συσκευές ηλεκτρονικής παρακολούθησης, λαμβανομένων υπόψη των εγγενών κινδύνων που προέρχονται από τις συγκεκριμένες συσκευές.

(1) ΕΕ L 189, 20.7.1990.
ΓΡΑΠΤΗ ΕΡΩΤΗΣΗ E-1849/98

υποβολή: Anne McIntosh (PPE) προς την Επιτροπή

(12 Ιουνίου 1998)

Θέμα: Αφορολόγητα είδη

Πότε προτίθεται η Επιτροπή να ολοκληρώσει τη μελέτη της σχετικά με τις κοινωνικές, οικονομικές και περιφερειακές επιπτώσεις της παύσης των πωλήσεων αφορολογήτων ειδών στο εσωτερικό της Κοινότητας μετά το 1999;

Απάντηση του κ. Monti εξ ονόματος της Επιτροπής

(28 Ιουλίου 1998)

Το Αξιότιμο Μέλος του Κοινοβουλίου καλείται να ανατρέξει στη συζήτηση που ακολούθησε μετά από ερώτηση που υπεβλήθη για το εν λόγω ζήτημα κατά τη διάρκεια της συνόδου της ολομέλειας του Κοινοβουλίου στις 2 Απριλίου 1998. Η Επιτροπή διαβεβαιώνει ότι δεν προτίθεται να διενεργήσει μελέτη τέτοιου είδους, διότι δεν έχει κανένα λόγο να το πράξει.

Το ενδεχόμενο να διενεργήσει η Επιτροπή τέτοια μελέτη συζητήθηκε και κατά τη διάρκεια της συνόδου του Συμβουλίου ECOFIN, στις 19 Μαΐου 1998, χωρίς όμως να επιτευχθεί συμφωνία μεταξύ των υπουργών για το εν λόγω ζήτημα. Με αυτήν την ευκαιρία, η Επιτροπή δέχτηκε να συντάξει έγγραφο εργασίας προκειμένου να διευκρινίσει ποια μέσα έχουν στη διάθεσή τους τα κράτη μέλη για να αντιμετωπίσουν τις ενδεχόμενες συνέπειες της κατάργησης των ενδοκοινοτικών πωλήσεων αφορολόγητων ειδών.

Το εν λόγω έγγραφο συντάσσεται την περίοδο αυτή. Θα υποβληθεί στο Συμβούλιο ECOFIN και στο Κοινοβούλιο προσεχώς.
ΓΡΑΠΤΗ ΕΡΩΤΗΣΗ E-1933/98

υποβολή: Esko Seppänen (GUE/NGL) προς την Επιτροπή

(18 Ιουνίου 1998)

Θέμα: Η ΕΕ και η πρόληψη και καταπολέμηση ασθενειών των φυτών

Σε διάφορες περιοχές της ΕΕ είναι ευρύτερα γνωστές ασθένειες ζώων για τις οποίες για την πρόληψη και καταπολέμηση των οποίων διατίθενται πιστώσεις από τον κοινοτικό προϋπολογισμό. Τέτοιες ασθένειες είναι, μεταξύ άλλων, η ΣΕΒ και η πανώλης των χοίρων.

Επιπρόσθετα αναφέρονται από διάφορες χώρες νέες ασθένειες φυτών οι οποίες έχουν έλθει στην Ευρώπη από τη Λατινική Αμερική. Γνωρίζει η Επιτροπή για ποιές ασθένειες των φυτών πρόκειται και πώς έχουν έλθει στην Ευρώπη;

Έχουν εντοπισθεί αμέλειες κατά τη διεξαγωγή των συνοριακών ελέγχων και ποιά είναι τα σχέδια για την πρόληψη και καταπολέμηση αυτών των ασθενειών;

Απάντηση της κας Bonino εξ ονόματος της Επιτροπής

(27 Ιουλίου 1998)

Η Επιτροπή έχει επίγνωση των φυτοϋγειονομικών κινδύνων που θέτει η εισαγωγή φυτών και φυτικών προϊόντων στην Κοινότητα από τρίτες χώρες.

Η Επιτροπή ενημερώνει τον αξιότιμο βουλευτή ότι με την οδηγία 77/93/ΕΟΚ του Συμβουλίου(1) όπως τροποποιήθηκε τελευταία από την οδηγία της Επιτροπής της 8ης Ιανουαρίου 1998 περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα έχει καθιερωθεί ένα κοινοτικό φυτοϋγειονομικό σύστημα(2). Οι "φυτοϋγειονομικές διατάξεις" αφορούν τους οργανισμούς που υπαγορεύουν τη λήψη μέτρων απομόνωσης ιδίως όσον αφορά τα υλικά που προορίζονται για φύτευση και ορισμένα υλικά που προορίζονται για άλλες χρήσεις και έχουν ιδιαίτερες συνέπειες στην υγεία των φυτών, όπως το ξύλο, τα γεώμηλα και τα εσπεριδοειδή καθώς και τα διακοσμητικά μέρη (κομμένα άνθη, κλαδιά) ορισμένων ειδών.

Κατά την εισαγωγή, τα κράτη μέλη είναι υποχρεωμένα να επαληθεύουν, μέσω του φυτοϋγειονομκού ελέγχου, την τήρηση αυτών των διατάξεων. Σε περίπτωση μη συμμόρφωσης παρτίδων ή τμήματος παρτίδων με τις προβλεπόμενες διατάξεις από την εν λόγω οδηγία, π.χ. εξ αιτίας της παρουσίας βλαβερών οργανισμών, τα κράτη μέλη τις σταματούν ώστε να αποφευχθεί η εισαγωγή βλαβερών οργανισμών στην Κοινότητα. Επιπλέον, αυτές οι ενέργειες κοινοποιούνται στα κράτη μέλη και στην Επιτροπή. Έτσι, το 1995 κοινοποιήθηκαν 11 τέτοιες ενέργειες σχετικά με βλαβερού οργανισμούς σε φυτικά προϊόντα που προέρχονταν από χώρες της Νοτίου Αμερικής. Τα έτη 1996 και 1997 ελήφθησαν μέτρα έναντι 8 παρτίδων κάθε φορά και κατά τη διάρκεια του πρώτου εξαμήνου του τρέχοντος έτους έναντι 3 παρτίδων φυτικών προϊόντων ίδιας προέλευσης.

Η Επιτροπή εξασφαλίζει την αποτελεσματικότητα των φυτοϋγειονομικών ελέγχων στα σημεία εισόδου στην Κοινότητα που πραγματοποιούνται από τα κράτη μέλη και δεν έχει διαπιστώσει να έχουν διαπραχθεί αμέλειες κατά την εκτέλεση τέτοιων ελέγχων επί των εισαγωγών από χώρες της Νοτίου Αμερικής.

(1) ΕΕ L 26, 31.1.1977.

(2) ΕΕ L 15, 21.1.1998.
ΓΡΑΠΤΗ ΕΡΩΤΗΣΗ E-1140/98

υποβολή: José Apolinário (PSE) προς την Επιτροπή

(24 Απριλίου 1998)

Θέμα: Άρθρο 10 ΕΤΠΑ/Αζόρες

Λαμβάνοντας υπόψη την ιδιαιτερότητα της περιφέρειας των Αζορών (Πορτογαλία), περιφέρειας ιδιαίτερα απομακρυσμένης και με ειδικό καθεστώς που θεσμοθετείται στη Συνθήκη για την Ευρωπαϊκή Ένωση, ζητώ από την Επιτροπή να αναφέρει ποια κοινοτική ενίσχυση έλαβε η περιφέρεια αυτή μέσω του άρθρου 10 του ΕΤΠΑ κατά την περίοδο 1994-1999 και ποια είναι η πρόβλεψη της Επιτροπής σχετικά με τις ενισχύσεις στο πλαίσιο της οικονομικής περιόδου 2000-2006.

Απάντηση της κας Wulf-Mathies εξ ονόματος της Επιτροπής

(27 Μαΐου 1998)

Κατά την τρέχουσα οικονομική περίοδο 1994-1999, η περιφέρεια των Αζορών δεν συμμετείχε σε κανένα από τα έργα τα οποία εγκρίθηκαν δυνάμει του άρθρου 10 του κανονισμού (ΕΚ) 2083/93 του Συμβουλίου της 20ης Ιουλίου 1993, για την τροποποίηση του κανονισμού (ΕΟΚ) 4254/88, για διατάξεις εφαρμογής του κανονισμού (ΕΚ) 2052/89 όσον αφορά το Ευρωπαϊκό Ταμείο Περιφερειακής Ανάπτυξης(1).

Σχετικά με την επόμενη περίοδο χρηματοδότησης 2000-2006, προβλέπεται ότι θα συνεχιστεί η ενίσχυση για καινοτόμα μέτρα και πρότυπα έργα. Σύμφωνα με τις προτάσεις της Επιτροπής(2), θα διατεθεί έως 0,7 % των διαρθρωτικών κεφαλαίων για τη δραστηριότητα αυτή. Ωστόσο, η ακριβής κατανομή των ποσών στις περιφέρειες επί του παρόντος δεν είναι γνωστή.

(1) ΕΕ L 193, 31.7.1993.

(2) COM(98)131 τελ.
ΓΡΑΠΤΗ ΕΡΩΤΗΣΗ E-1695/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Έγκριθέντες για τη Ρωσία πόροι στο πλαίσιο του προγράμματος Tacis

Η Ευρωπαϊκή Ένωση έχει υποστηρίξει με χρήματα τα οποία προέρχονται από τους φορολογούμενους πολίτες τη διαδικασία εκδημοκρατισμού και τις προσπάθειες για τη βελτίωση της οικονομικής κατάστασης στη Ρωσία.

Πώς έχουν διατεθεί οι πιστώσεις του προγράμματος Tacis στη Ρωσία το 1997;

Απάντηση του κ. Van den Broek εξ ονόματος της Επιτροπής

(10 Ιουλίου 1998)

Η Επιτροπή υπενθυμίζει ότι κατά τη διάρκεια του 1997 έγινε ενδιάμεση και ανεξάρτητη αξιολόγηση του Tacis, μετά από αίτηση του Κοινοβουλίου. Η έκθεση επιβεβαίωσε ότι από το 1991 έως το 1996 "το πρόγραμμα μπορεί να θεωρηθεί ότι είχε θετική επίδοση σχετικά με την αποτελεσματικότητά του στο να επιτύχει τους σχεδιαζόμενους στόχους".

Μια άλλη πηγή πληροφόρησης είναι η ετήσια έκθεση του Tacis της οποίας θα είναι σύντομα διαθέσιμη η έκδοση του 1997. Αποστέλλεται απευθείας στο Αξιότιμο Μέλος του Κοινοβουλίου και στη γραμματεία του Κοινοβουλίου αντίγραφο της ενδιάμεσης αξιολόγησης και της τελευταίας ετήσιας έκθεσης.
ΓΡΑΠΤΗ ΕΡΩΤΗΣΗ E-1061/98

υποβολή: Glyn Ford (PSE) προς το Συμβούλιο

(3 Απριλίου 1998)

Θέμα: Χρησιμοποίηση της Europol για την καταπολέμηση της εγκλήματος

Θα μπορούσε το Συμβούλιο να αναφέρει ποία μέτρα σκοπεύει να λάβει για την ενθάρρυνση της χρησιμοποίησης της Europol για την καταπολέμηση του διασυνοριακού εγκλήματος κατά την Προεδρία;

Ειδικότερα, στο πλαίσιο του Παγκοσμίου Κυπέλλου στη Γαλλία τον Ιούνιο, σκοπεύει η Προεδρία να ενθαρρύνει τη χρησιμοποίηση της Europol ως κέντρο πληροφοριών για τα άτομα τα οποία έχουν καταδικαστεί στην Ένωση για σχετικά με το ποδόσφαιρο αδικήματα;

Απάντηση

(24 Σεπτεμβρίου 1998)

1. Αφού κυρώθηκε από όλα τα κράτη μέλη (η τελευταία κύρωση εκ μέρους κράτους μέλους κοινοποιήθηκε στις 12 Ιουνίου 1998), η Σύμβαση Ευρωπόλ(1) θα τεθεί σε ισχύ την 1 Οκτωβρίου 1998 σύμφωνα με το άρθρο 45, παράγραφος 4 της Σύμβασης.

Ωστόσο, η Ευρωπόλ δεν μπορεί να αναλάβει δραστηριότητες καταπολέμησης του διασυνοριακού εγκλήματος πριν τεθεί σε ισχύ η τελευταία πράξη που αναφέρεται στο άρθρο 45, παράγραφος 4 της Σύμβασης.

Μέχρι την ημερομηνία που η Ευρωπόλ θα αναλάβει τις δραστηριότητές της, η Μονάδα Ναρκωτικών της Ευρωπόλ (EDU) - πρόδρομος της Ευρωπόλ - παραμένει ενεργή (άρθρο 45, παράγραφος 5 της Σύμβασης) σε ορισμένους τομείς σχετικούς με τα ναρκωτικά και το οργανωμένο έγκλημα, οι οποίοι ορίζονται στην κοινή δράση 95/73/ΔΕΣ της 10ης Μαρτίου 1995(2) και την κοινή δράση 96/748/ΔΕΣ της 16ης Δεκεμβρίου 1996(3). Οι κοινές αυτές δράσεις δεν προβλέπουν ειδικό ρόλο για την EDU ως προς το χουλιγκανισμό και τα συναφή αδικήματα.

2. Όσον αφορά τον ποδοσφαιρικό χουλιγκανισμό και τα συναφή αδικήματα, το Συμβούλιο, κατά τη σύνοδό του στις 28 και 29 Μαΐου 1998, σημείωσε την έκθεση για την εφαρμογή του ψηφίσματος της 9ης Ιουνίου 1997 για την πρόληψη και τον περιορισμό του ποδοσφαιρικού χουλιγκανισμού μέσω ανταλλαγής εμπειριών, αποκλεισμού από στάδια και πολιτικής των μέσων ενημέρωσης.

Είχε ζητηθεί από αντιπροσώπους των Κάτω Χωρών, του Ηνωμένου Βασιλείου και της Γερμανίας να συντάξουν ετήσιες εκθέσεις για τον ποδοσφαιρικό χουλιγκανισμό σε όλη την ΕΕ. Ο σκοπός είναι τριπλός: να δοθεί μια ακριβής περιγραφή της υφισταμένης κατάστασης σε όλα τα κράτη μέλη, να προσδιοριστούν οι υπάρχουσες αδυναμίες καθώς και να αυξηθεί η διεθνής συνεργασία και η αμοιβαία βοήθεια μεταξύ των υπηρεσιών επιβολής του νόμου.

Σημειωτέον ότι στις 27/28 Φεβρουαρίου 1998 πραγματοποιήθηκε στο Blackburn σεμινάριο για τον ποδοσφαιρικό χουλιγκανισμό. Η έκθεση που υποβλήθηκε στο Συμβούλιο λαμβάνει υπόψη τα συμπεράσματα που προέκυψαν από το σεμινάριο αυτό.

(1) ΕΕ C 316, 27.11.1995, σ. 1.

(2) ΕΕ C 62, 20.3.1995, σ. 1.

(3) ΕΕ C 342, 31.12.1996, σ. 4.
ΓΡΑΠΤΗ ΕΡΩΤΗΣΗ E-1880/98

υποβολή: José García-Margallo y Marfil (PPE) προς την Επιτροπή

(16 Ιουνίου 1998)

Θέμα: ΜΜΕ

Η έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το συντονισμό των δραστηριοτήτων υπέρ των μικρομεσαίων επιχειρήσεων (ΜΜΕ) και της βιοτεχνίας (COM(87)610 τελικό), στη σελίδα 59 αναφέρεται συνοπτικώς στα προγράμματα ανάπτυξης εταιτερικών σχέσεων Europartenariat και Interprise που αποσκοπούν στην τόνωση της διεθνούς συνεργασίας μεταξύ των μικρομεσαίων επιχειρήσεων.

Υπάρχουν στατιστικά στοιχεία για τις περιφέρειες που πέτυχαν καλύτερα αποτελέσματα όσον αφορά τις δυνατότητες συμφωνιών συνεργασίας και τους δυνητικούς εταίρους, στο πλαίσιο των προαναφερθέντων δύο προγραμμάτων;

Απάντηση του κ. Παπουτσή εξ ονόματος της Επιτροπής

(3 Σεπτεμβρίου 1998)

Κατά μέσον όρο, συμμετέχουν περίπου σε μια εκδήλωση Europartenariat, 400 εταιρείες από μια περιφέρεια υποδοχής και 1600 επισκέπτριες εταιρείες από άλλες περιφέρειες. Η Επιτροπή εκτιμά ότι κατά μέσον όρο 30-40 % των εταιρειών της περιφέρειας υποδοχής συνάπτουν συμφωνίες με τους επισκέπτες ομολόγους τους.

Όσον αφορά το πρόγραμμα Interprise, 30 περίπου εκδηλώσεις αυτού του τύπου οργανώνονται κάθε χρόνο, με μέσο όρο 100 συμμετέχουσες εταιρείες σε κάθε εκδήλωση. Συμμετέχουν δηλαδή, περίπου 3000 μικρομεσαίες επιχειρήσεις (ΜΜΕ) στο πρόγραμμα αυτό κάθε χρόνο. Με βάση ερωτηματολόγια που έχουν σταλεί σε οργανωτές αυτών των εκδηλώσεων, η Επιτροπή εκτιμά ότι πάνω από το 10 % των συμμετεχουσών εταιρειών συνάπτουν συμφωνίες,ως άμεσο αποτέλεσμα αυτών των εκδηλώσεων.

Παρά το γεγονός ότι όλοι οι οργανωτές εκδηλώσεων οφείλουν να αποστείλουν εκθέσεις αξιολόγησης των εκδηλώσεων, η φύση αυτών των εκθέσεων και οι στατιστικές που παρέχουν, είναι τέτοιου τύπου, ώστε δεν επιτρέπουν άμεση σύγκριση ανάμεσα στις ενλόγω περιοχές σχετικά με την επιτυχία του προγράμματος.

Η Επιτροπή έχει σκοπό να συντάξει μια σημαντική μελέτη αξιολόγησης για το πρόγραμμα Europartenariat αργότερα κατά τη διάρκεια του έτους. Η μελέτη αυτή έχει στόχο να δώσει μια καλύτερη άποψη των ποιοτικών και ποσοτικών αποτελεσμάτων του προγράμματος, και μια καλύτερη κατανόηση των παραγόντων (περιφερειακές ή εθνικές πολιτικές, γεωγραφική θέση, κατάσταση της οικονομίας) που έχουν ευνοϊκή ή αρνητική επίπτωση σε αυτά τα αποτελέσματα.
ΓΡΑΠΤΗ ΕΡΩΤΗΣΗ E-0755/98

υποβολή: Carmen Díez de Rivera Icaza (PSE) προς την Επιτροπή

(18 Μαρτίου 1998)

Θέμα: Παιχνίδια από πολυχλωριούχο βινύλιο

Η επιστημονική επιτροπή της Ευρωπαϊκής Ένωσης για την τοξικότητα, την οικο-τοξικότητα και το περιβάλλον, επιβεβαίωσε ότι τα παιχνίδια τα κατασκευασμένα από μαλακό πολυχλωριούχο βινύλιο περιέχουν και ελευθερώνουν μεγάλη ποσότητα τοξικών ουσιών (φθαλικά).

Μπορεί η Επιτροπή να μας πληροφορήσει έαν προτίθεται να λάβει τα δέοντα μέτρα, όπως ζήτησε η εν λόγω επιτροπή, σε σχέση με τα παιχνίδια τα κατασκευασμένα από πολυχλωριούχο βινύλιο;
ΓΡΑΠΤΗ ΕΡΩΤΗΣΗ E-1806/98

υποβολή: Alexandros Alavanos (GUE/NGL) προς την Επιτροπή

(11 Ιουνίου 1998)

Θέμα: Χρήση του επικίνδυνου υλικού PVC στην κατασκευή παιδικών παιχνιδιών

Οι καταγγελίες της Greenpeace, σύμφωνα με τις οποίες απαγορεύεται η χρήση παιχνιδιών κατασκευασμένων με PVC στους βρεφονηπιακούς σταθμούς για τα παιδιά των υπαλλήλων της Κοινότητας, ενώ μέχρι σήμερα δεν ισχύουν σχετικοί περιορισμοί για τους υπόλοιπους πολίτες, προκαλούν δυσμενείς εντυπώσεις στην κοινή γνώμη. Σύμφωνα με την άποψη της Greenpeace, το υλικό αυτό περιέχει ουσίες ύποπτες για πρόκληση, μακροπρόθεσμα, σοβαρών βλαβών στο συκώτι, στα νεφρά, στο αναπαραγωγικό σύστημα, καθώς και για την ανάπτυξη καρκίνων.

Ερωτάται η Επιτροπή:

1. Τα παιχνίδια αυτού του είδους είναι επικίνδυνα για τα παιδιά των υπαλλήλων της ΕΕ και ακίνδυνα για τα άλλα παιδιά;

2. Ποιά μέτρα πρόκειται να λάβει για να εκλείψουν οι κίνδυνοι από τη χρήση παιχνιδιών κατασκευασμένων με PVC, δεδομένου ότι η ένδειξη "για παιδιά άνω των τριών ετών" κρίνεται ανεπαρκής;
ΓΡΑΠΤΗ ΕΡΩΤΗΣΗ E-1541/98

υποβολή: Concepció Ferrer (PPE) προς την Επιτροπή

(18 Μαΐου 1998)

Θέμα: Πολιτική υπέρ της ισότητας ευκαιριών

Η Κοινότητα έχει θέσει σε εφαρμογή από το 1975 μια πολιτική υπέρ της ισότητας ευκαιριών με σκοπό την εξάλειψη των υφισταμένων ανισοτήτων.

Το Ευρωπαικό Κοινοβούλιο, συναισθανόμενο τη σπουδαιότητα του θέματος, ανέλαβε σχετικώς αρκετές πρωτοβουλίες, όπως μεταξύ άλλων η πρότασή του να τροποιηθεί η σχετική οδηγία του 1986, έτσι ώστε να συμπεριλάβει τη θέσπιση ενός ειδικού καθεστώτος για τους/τις συζύγους των εργαζομένων για ίδιον λογαρισμό. Η Επιτροπή, όπως και σε πολλές άλλες περιπτώσεις, δεν έλαβε υπόψη αυτή την πρόταση.

Σκοπεύει η Επιτροπή να προχωρήσει στήν αναθεώρηση της εν λόγω οδηγίας όσον αφορά το προκείμενο θέμα;

Απάντηση του κ. Flynn εξ ονόματος της Επιτροπής

(19 Ιουνίου 1998)

Η ερώτηση του κ. βουλευτή αναφέρεται στην οδηγία 86/613/ΕΟΚ του Συμβουλίου της 11ης Δεκεμβρίου 1986 σχετικά με την εφαρμογή της αρχής της ίσης μεταχείρισης ανδρών και γυναικών που ασκούν αυτοτελή δραστηριότητα, συμπεριλαμβανομένης της γεωργικής, καθώς και για την προστασία της μητρότητας(1). Δεδομένου ότι η εν λόγω οδηγία φαίνεται ότι δεν είχε τον αρχικά αναμενόμενο αντίκτυπο, η Επιτροπή πήρε την πρωτοβουλία στο πλαίσιο του τέταρτου μεσοπρόθεσμου κοινοτικού προγράμματος δράσης για την ισότητα των ευκαιριών μεταξύ γυναικών και ανδρών (1996-2000)(2), να διοργανώσει δύο συζητήσεις στρογγυλού τραπεζιού το 1997. Κατά τις συζητήσεις αυτές έγινε απογραφή των ενεργειών που θα μπορούσαν να γίνουν για τη βελτίωση της κατάστασης των συζύγων των αυτοτελώς εργαζομένων. Ύστερα από τις συζητήσεις που έγιναν, η Επιτροπή επέλεξε μία διπλή προσέγγιση του θέματος. Από τη μια πλευρά καταβάλλει προσπάθειες, για να επικεντρώσει καλύτερα τις ενέργειές της, και από την άλλη πλευρά αναλαμβάνει να επιζητήσει τις μέγιστες δυνατές αλληλεπιδράσεις μέσα στις διάφορες κοινοτικές πολιτικές. Ο στόχος είναι η βελτίωση των διατάξεων και των μέσων που επηρεάζουν ή έχουν σχέση με τις συζύγους που συμμετέχουν στην επαγγελματική δραστηριότητα του συζύγου τους.

(1) ΕΕ L 359, 19.12.1986.

(2) έγγρ. COM(95)602 τελικό.